በሻከረ እጅ የደለበ ሀብት
የበረክ ወረዳ ለገበሉ ቀበሌ ነዋሪዋ ወይዘሮ ኩሪ ሹሚ ከመስክ የከብቶች ሳር እና የማገዶ እንጨት ተሸክመው ወደ ግቢያቸው ገቡ፡፡ እኛም ተከትለን ወደግቢያቸው ዘለቅን። በአረንጓዴ አትክልትና ፍራፍሬ የተዋበው ግቢ ቀልብን ይስባል። አለፍ ሲሉ ከብቶች ሰብሰብ ብለው ይታያሉ፡፡በዘመናዊ መንገድ የተደራጀው የዶሮ እርባታ እና የንብ ቀፎ ሌላው ማራኪ የግቢው ገጽታ ነው፡፡ ደጃፋቸው ላይ የከፈቱት አነስተኛ ምግብ ቤት የገቢያቸው አንዱ አካል ነው። ለሥራቸው ቅልጥፍና ያቆሙት የውሃ ፓምፕ እና የመብራት ጄኔሬተር ሥራቸው፣ ጥረትና ልፋታቸው በምንም መልኩ እንዳይደናቀፍ የሚታትሩ ብርቱ ሴት መሆናቸውን ይመሰክራል፡፡ የዚህ ሁሉ ንብረት ባለቤትና የጠንካራ ሴት ተምሳሌት የሆኑት
ወይዘሮ ኩሪ፤ ‹‹በአካባቢው ለመጀመሪያ
ጊዜ ከብት አርብቻለሁ፡፡ የወተት ማከፋፈል ሥራንም የጀመርኩት እኔ ነኝ ፡፡ በዚህም ብዙዎች አርአያ አድርገውኛል። ከብቶችን አደልበዋል፤
ወተት ሸጠው ራሳቸውን ለውጠዋል፡፡ ይህ ደግሞ ከምንም በላይ ያስደስተኛል፡፡›› ይላሉ፡፡ ለዚህ ሁሉ ስኬታቸው የገቢ ምንጫቸው የነበረው የአረቄና የጠላ ንግድ ሲሆን ገቢያቸውን ቆጥበው ራሳቸውን ማሻሻል ችለዋል። ‹‹ ሴት ልጅ አልችልም የሚል መንፈስን ከውስጧ ማውጣት አለባት፡፡›› ብለው፤ ወንዶች እስኪደነቁባት ድረስ በተሰማራችበት ሁሉ ሥራዋን በተግባር ማሳየት እንደሚኖርባትም ነው የሚናገሩት፡፡ ከወንዶች በተማሩት የእርሻ ሥራ ከእነርሱ በላይ አሁን መስራት እንደሚችሉ የሚገልጹት ወይዘሮ ኩሪ፤ አጋዥ አራሽ ቢኖራቸውም ራሳቸው መሬት ከመጎልጎል እስከ መዝራትና መሰብሰብ እንደሚሰሩ ይናገራሉ፡፡‹‹ሴቶችም ሆኑ ወንዶች ከሥራ ጋር አብረው  አልተፈጠሩም፡፡ እየለመዱትና እየተገበሩት የመጡት በሂደት ነው፡፡
በመሆኑም እኛ ሴቶችም ይህንን እድል መፍጠር ከቻልን የሚያቅተን ነገር አይኖርም፡፡›› የሚሉት ደግሞ የካሰዲቅ ቀበሌ ገበሬ ማህበር የሴቶች ወንጂቱ ማህበር
ኃላፊዋ ወይዘሮ አሰፋሽ ካሳ ናቸው፡፡ እርሳቸው እንደሚገልጹት፤ ሴቶች ከምንም ተነስተው ያሰቡት ደረጃ መድረስ እንደሚችሉ ማመን አለባቸው፡፡ ትልቅ ነገር መጠበቅ ሳይሆን ጥቂት መነሻ ኖሯቸው በሥራና በእችላለሁ መንፈስ ከተነሱ ግባቸውን ይመታሉ፡፡ ለዚህም የእነርሱ ሴት አርሶ አደሮች ማህበር ምሳሌ ናቸው፡፡ ችግር ቢኖርበትም እያረሱ በቆጠቡት ገንዘብ ሁለት ወፍጮዎችን መትከል ችለዋል፡፡ለመስራትና ለመለወጥ ወኔ ካለ አርሶ አደር፤ ሚኒስቴር ብሎ ነገር እንደሌለ የሚያስረዱት ወይዘሮ አሰፋሽ፤ በተለይ አርሶ አደር ሴቶች የጓዳ ጥንካሬያቸው በአደባባይ እንዲታይ ለማድረግ መስራትና የማንም ጥገኛ እንዳልሆኑ ማሳየት አለባቸው ይላሉ፡፡ ባለቤታቸው ብቻ ሰርቶ ገንዘብ እንዲሰጣቸው መጠበቅ እንደሌለባቸው ያሳስባሉ፡፡ ከሦስት ዓመት በፊት የማህበራቸው አባላት የሆኑ 70 አርሶ አደር ሴቶች በእርሻ ሥራ ራሳቸውን ያግዙ ነበር፡፡ የእርሻ ሥራው እንዳይስተጓጎል በማለት በቦታው ላይ ቤት ሰርተው ኑሯቸውን ይመሩ ነበር፡፡ ሆኖም በለገጣፎ ቀበሌ ገበሬ ማህበር መሬቱን በመነጠቃቸው ወደቀደመ ጠባቂነት ተመልሰዋል፡፡ በዚያ ላይ የገዙት ወፍጮ እንዳይሰራና እንዳይጠቀሙበት የመብራት ችግር ገጥሟቸዋል፡፡ በዚህም የማህበሩ ሴቶች ችግር ውስጥ መሆናቸውን ይናገራሉ፡፡ ይህ ሁሉ
ችግር ቢደራረብባቸውም
እርሳቸው ግን
እጅ እንዳልሰጡ
የሚያነሱት ወይዘሮ
አሰፋሽ፤ ቤተሰብ
በሚኖርበት አካባቢ
ሱቅ ከፍተው
እየሰሩ እንደሆነ
ይናገራሉ፡፡ መስራት
የለመደች ሴት
ስትቀመጥ የአእምሮ
እረፍት አይኖራትምና
አሁን መሬቱ
ቢመለስላቸውና ወፍጯቸው
መብራት አግኝቶ
መስራት ቢጀምር
ሥራቸው እንዲናገር
ማድረግ እንደሚችሉ
ይገልጻሉ፡፡ ይህ
ተስፋቸው እንዲለመልም
የሚመለከተው አካል
እንዲያግዛቸውም ጥሪ
ያቀርባሉ፡፡አዲስ ዘመን የካቲት 29/2012ጽጌረዳ ጫንያለው